Asiria Nɔ Yemi ɔ ngɔ Israel wɛtso nyɔngma matsɛ yemi ɔ kɛ wo a nɔ yemi ɔ sisi konɛ a ye a nɔ. Senakerib, nɛ ji Asiria matsɛ ɔ suɔ kaa e maa ngɔ Yuda wɛtso enyɔ matsɛ yemi ɔ hu kɛ piɛɛ he. E bɔni Yuda ma amɛ ngɔmi kakaaka. Se ma nɛ e bua jɔ he kaa e maa ngɔ ji Yerusalɛm. Senakerib li kaa Yehowa ngɛ Yerusalɛm ma a he bue.
Hezekia nɛ ji Yuda matsɛ ɔ ha Senakerib sika fuu konɛ e ngmɛɛ Yerusalɛm ma a he. Senakerib ngɔ sika a mohu lɛɛ, se e tsɔ e ta buli ɔmɛ kɛ ho Yerusalɛm ya konɛ a ya tua ma a. Benɛ Yerusalɛm bi ɔmɛ na kaa e piɛ bɔɔ nɛ Asiria bi ɔmɛ maa su a he ɔ, a tsui po. Hezekia de mɛ ke: 'Nyɛ ko ye gbeye. Asiria bi ɔmɛ a he wa mohu lɛɛ, se Yehowa ma ha nɛ wa he maa wa pe mɛ.'
Senakerib tsɔ Rabshake ɔ nɛ ji e tsɔlɔ ɔ kɛ ho Yerusalɛm ya, konɛ e ya ye ma mi bi ɔmɛ a he fɛu. Rabshake ɔ ya da Yerusalɛm gbogbo ɔ se nɛ e kpa ngmlaa ke: 'Yehowa be nyɛe maa ye bua nyɛ. Nyɛ ko ha nɛ Hezekia nɛ mlɔɔ nyɛ. Mawu ko be nyɛe ma kpɔ̃ nyɛ ngɛ wa dɛ.'
Hezekia sɔle nɛ e bi Yehowa nɔ́ nɛ e sa kaa e pee. Yehowa ha lɛ heto ke: 'O tsui nɛ ko po ngɛ nɔ́ nɛ Rabshake ɔ de ɔ he. Senakerib be nyɛe maa ngɔ Yerusalɛm ma a.' Lɔ ɔ se ɔ, Senakerib ngma womi kɛ ya ha Hezekia. E ngma ngɛ womi ɔ mi ke: 'Moo lɛɛ moo ngmɛɛ ma a he ha wɔ. Yehowa be nyɛe ma he nyɛ yi wami.' Hezekia sɔle nɛ e de ke: 'Yehowa, i kpa mo pɛɛ nɛ o he wa yi wami, konɛ nɔ fɛɛ nɔ nɛ na kaa mo pɛ ji anɔkuale Mawu.' Yehowa de Hezekia ke: 'Asiria matsɛ ɔ be Yerusalɛm bae. Ma bu ye ma a he.'
Senakerib susu kaa e be kɛe nɛ e maa ngɔ Yerusalɛm ma a. Asiria ta buli ɔmɛ ya to si ngɛ Yerusalɛm ma a se he ko. Se ligbi ko nyɔ mi ɔ, Yehowa tsɔ bɔfo ko kɛ ya lejɛ ɔ. Bɔfo ɔ gbe ta buli 185,000! Matsɛ Senakerib ta buli katsɛmɛ ɔmɛ tsuo gbo. Akɛnɛ a kpata Senakerib we bi ɔmɛ a hɛ mi he je ɔ, e kpale kɛ ho we mi ya. Yehowa bu Hezekia kɛ Yerusalɛm ma a he kaa bɔ nɛ e wo si ɔ. Ke o ngɛ Yerusalɛm jamɛ a be ɔ mi ɔ, anɛ o ko ngɔ o hɛ kɛ fɔ̃ Yehowa nɔ lo?
'Yehowa bɔfo ɔ buɔ nihi nɛ yeɔ Yehowa gbeye ɔ a he, nɛ e heɔ a yi wami.'—La 34:7